Document ID: 31980R1698

31980R1698
L 166/87
SLUŽBENI LIST EUROPSKE UNIJE
30.06.1980.
UREDBA KOMISIJE (EEZ) br. 1698/80
od 30. lipnja 1980.
o dopuni Uredbe (EEZ) br. 797/80 o usklađivanju izvoznih pristojbi i subvencija utvrđenih unaprijed u sektoru šećera
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Uredbu Vijeća (EEZ) br. 3330/74 od 19. prosinca 1974. o zajedničkoj organizaciji tržišta šećera (1), kako je zadnje izmijenjena Uredbom (EEZ) br. 1396/78 (2), a posebno njezin članak 17. stavak 5. i članak 19. stavke 2. i 4.,
budući da se Uredbom Komisije (EEZ) br. 797/80 od 31. ožujka 1980. o usklađivanju izvoznih pristojbi i subvencija utvrđenih unaprijed u sektoru šećera (3) utvrđuje povećanje subvencija i smanjenje izvoznih pristojbi za dozvole izdane prije 1. srpnja 1980., a korištene nakon tog dana;
budući da iznos izvoznih pristojbi može biti manji od iznosa navedenog usklađenja; budući da je stoga potrebno, kako bi se izbjegao nejednak tretman između subjekata, dopuniti navedenu Uredbu odredbom da razliku treba smatrati subvencijom koju treba dodijeliti zainteresiranoj stranci umjesto naplate izvozne pristojbe;
budući da su mjere predviđene ovom Uredbom u skladu s mišljenjem Upravljačkog odbora za šećer,
DONIJELA JE OVU UREDBU:
Članak 1.
Članak 1. Uredbe (EEZ) br. 797/80 mijenja se kako slijedi:
1.
U prvom stavku izraz: „na zahtjev navedene stranke” se briše.
2.
Sljedeći se tekst umeće u drugi stavak kao treći podstavak:
„Ako je iznos izvozne pristojbe manji od iznosa usklađenja, razlika između ova dva iznosa smatra se izvoznom subvencijom koja se dodjeljuje navedenoj stranci. U tom se slučaju izvozna pristojba ne naplaćuje.”
Članak 2.
Ova Uredba stupa na snagu 1. srpnja 1980.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. lipnja 1980.

Labels: 3
17